Φρέσκα φασολάκια με κιμά
Ζουμερό, λαχταριστό, πανεύκολο το φαγητό που μας φτιάχνει η Νίκη Χρυσανθίδου.
1 κιλό φρέσκα φασολάκια μπαρμπούνια (τα πλατιά), καθαρισμένα, ή κατεψυγμένα, 1/2 κιλό κιμάς μοσχαρίσιος (προτιμότερο από σπάλα), 1 μεγάλο ξερό κρεμμύδι, τριμμένο, 1/2 κονσέρβα ολόκληρα ντοματάκια, τριμμένα, ή δύο μέτριες ντομάτες φρέσκιες, 6 κουτ. σούπας ελαιόλαδο, 1 κουτ. σούπας φυλλαράκια φρέσκου θυμαριού, ψιλοκομμένα, ή 1 κουτ. γλυκού ξερό, κοπανισμένο, αλάτι, φρεσκοτριμμένο πιπέρι
Βάζουμε σε μια κατσαρόλα τον κιμά με μισό ποτήρι νερό να βράσει. Ανακατεύουμε με μια ξύλινη σπάτουλα ή με ένα πιρούνι συνεχώς ώστε να γίνει σπυρωτός, χαμηλώνουμε τη φωτιά και αφήνουμε να μαγειρευτεί μέχρι να πιει τελείως το νερό. Προσθέτουμε το κρεμμύδι και το ελαιόλαδο και συνεχίζουμε το μαγείρεμα για 5 λεπτά περίπου. Στη συνέχεια, ρίχνουμε τη ντομάτα, το θυμάρι, αλάτι και πιπέρι, ανακατεύουμε, αφήνουμε να πάρει μια βράση και αποσύρουμε από τη φωτιά.Σε μια μεγαλύτερη κατσαρόλα βάζουμε μια στρώση με τα μισά φασολάκια, μια στρώση από τον κιμά και επαναλαμβάνουμε για άλλη μια φορά την ίδια διαδικασία. Βάζουμε την κατσαρόλα στη φωτιά και προσθέτουμε 1½ ποτήρι νερό. Σκεπάζουμε και μαγειρεύουμε το φαγητό σε μέτρια φωτιά για περίπου 30 λεπτά ή μέχρι να γίνουν τα φασολάκια και ο κιμάς και να μελώσει η σάλτσα. Ελέγχουμε το αλατοπίπερο. Αν τα υλικά γίνουν και η σάλτσα είναι νερουλή, σουρώνουμε τα στερεά και βράζουμε τη σάλτσα μέχρι να μειωθεί. Αν όμως σωθούν τα υγρά νωρίς και το φαγητό δεν είναι έτοιμο, προσθέτουμε λίγο ζεστό νερό επιπλέον. Σερβίρουμε το φαγητό χλιαρό συνοδεία ψωμιού της αρεσκείας μας και λίγου γιαουρτιού.
Μοσχαρίσιος κιμάς,Ντομάτα,Φασολάκια